Predlog

****

**K O N C E S I O N I A K T**

**o pojavi mineralne sirovine tehničko-građevinskog kamena „Ljubotinj 1”,**

**Opština Cetinje**

**OPŠTI PODACI O KONCESIONOM AKTU**

**Naziv Koncesionog akta:**

Koncesioni akt o pojavi mineralne sirovine tehničko-građevinskog kamena „Ljubotinj 1”, Opština Cetinje.

**Naručilac izrade Koncesionog akta:**

Izrada Koncesionog akta izvršena je na osnovu inicijative za pokretanje postupka za dodjelu koncesije za detaljna geološka istraživanja i eksploataciju pojave mineralne sirovine tehničko-građevinskog kamena na lokalitetu „Ljubotinj 1”, Opština Cetinje, od strane privrednog društva D.O.O. “Tujko“ Kotor, koja je arhivirana u JU Zavod za geološka istraživanja pod brojem 05-550/1, odnosno UP-05 116/1, od 25.05.2020.godine, u skladu sa članom 41 stav 3 Zakona o koncesijama („Sl.list CG“, br. 8/09).

Rješavajući po Inicijativi, Zavod je donio Rješenje br. UP-05 116/2, od 26.05.2020. godine, kojim je obrazovana komisija za ocjenu podnijete inicijative. Komisija je obrazovana na osnovu člana 1 stav 1 tačka 3 podtačka a Uredbe o povjeravanju dijela poslova iz nadležnosti Ministarstva ekonomije JU Zavod za geološka istraživanja - Podgorica („Sl.list CG“ br. 16/18 i 83/18).

Postupajući po Rješenju, Komisija je izvršila analizu dostavljene Inicijative, analizu dostupnih podataka kao i terenski obilazak lokaliteta „Ljubotinj 1”, Opština Cetinje, u cilju utvrđivanja stanja i granica na predmetnom prostoru kao i procjenu uslova za buduće eksploatacione radove. Na osnovu svega navedenog, sačinjen je Izvještaj dana 01.06.2020. godine, u kojem je Komisija predložila da se navedena Inicijativa prihvati.

Napomena: Ukoliko se u sprovedenom postupku koncesija da ponuđaču koji nije podnosilac inicijative za davanje koncesije, nadležni organ će, bez odlaganja, vratiti podnosiocu inicijative deponovana sredstva, uz umanjenje za plaćeni iznos za otkup tenderske dokumentacije, a iznos troškova izrade koncesionog akta naplatiti od koncesionara (član 41 stav 5 Zakona o koncesijama ‘’Sl.list CG’’, broj 8/09).

**Izrada Koncesionog akta:**

Koncesioni akt je uradilo Ministarstvo ekonomije na osnovu geoloških podloga koje je uradila JU Zavod za geološka istraživanja – Podgorica.

Koncesioni akt je urađen u skladu sa čl. 9, 17 i 19 Zakona o koncesijama („Sl. list CG“, br. 8/09).

**Izvori podataka za izradu Koncesionog akta:**

* Raspoloživa geološka i rudarska dokumentacija Ministarstva ekonomije i JU Zavod za geološka istraživanja Podgorica;
* Podaci Uprave za nekretnine Crne Gore, Područna jedinica Cetinje, akt br. 467-119-250/2020 od 19.06.2020 godine;
* Mišljenje Uprave za šume Crne Gore, Područna jedinica Kotor, akt br. 03/17-311/20-154 od 30.06.2020 godine;
* Podaci Sekretarijata za uređenje prostora i zaštitu životne sredine, Opština Cetinje, akt br. 01-603/2, od 22.06.2020. godine;
* Mišljenje Uprave za zaštitu kulturnih dobara, akt br. 03-165/2020-2, od 23.06.2020. godine;
* Podaci Zavoda za statistiku, o prosječno ostvarenoj cijeni proizvoda mineralnih sirovina u Crnoj Gori u 2019. godini;
* Tehnički izvještaj sa koordinatama graničnih tačaka lokaliteta "Ljubotinj 1" - Cetinje - „Etalon geo office” Podgorica, jun 2020.

**Zakonski propisi korišćeni pri izradi Koncesionog akta:**

* Zakon o koncesijama („Sl. list CG“, br. 8/09);
* Zakon o rudarstvu („Sl. list CG“, br. 65/08);
* Zakon o geološkim istraživanjima (‘’Sl. list RCG’’, br. 28/93, 42/94 i 26/07 i „Sl. list CG“, br. 28/11);
* Zakon o procjeni uticaja na životnu sredinu („Sl. list RCG“, br. 80/05 i „Sl. list CG“, br. 40/10, 73/10, 40/11, 27/13 i 52/16);
* Uredba o kriterijumima i načinu obračuna iznosa minimalne koncesione naknade za ustupanje prava na istraživanje i eksploataciju mineralnih sirovina („Sl. list CG“, br. 37/11 i 40/16);
* Uredba o visini sredstava za sanaciju i rekultivaciju prostora na kojem se izvode rudarski radovi, načinu obračunavanja, plaćanja i korišćenja tih sredstava („Sl. list CG“, br. 51/11).

**Mjesto i vrijeme izrade Koncesionog akta:** Podgorica, jun 2020. godine

**S A D R Ž A J**

|  |  |
| --- | --- |
| UVOD |  |
|  |  |
| 1. Tehnički izvještaj o pojavi tehničko-građevinskog kamena “Ljubotinj 1” | 6 |
|  |  |
| 2. Rok trajanja koncesije | 11 |
|  |  |
| 3. Osnovni parametri za ocjenu ekonomske opravdanosti investicije | 11 |
|  |  |
| 4. Mjere za zaštitu životne sredine | 13 |
|  |  |
| 5. Rekultivacija istražno-eksploatacionog prostora “ Ljubotinj 1” | 14 |
|  |  |
| 6. Unapređenje energetske efikasnosti | 15 |
|  |  |
| 7.Uslovi koje je dužan da ispunjava koncesionar u pogledu tehničke opremljenosti, finansijske sposobnosti i ostale reference i dokaze o ispunjavanju tih uslova | 16 |
|  |  |
| 8. Minimalni – početni iznos koncesione naknade | 16 |
|  |  |
| 9. Kriterijumi za izbor najpovoljnije ponude | 18 |
|  |  |
| 10. Spisak potrebne tehničke dokumentacije sa uslovima za njenu izradu, odobrenja, saglasnosti i mišljenja za obavljanje koncesione djelatnosti | 20 |
|  |  |
| 11. Hronologija izrade tehničke dokumentacije i pribavljanje odobrenja i saglasnosti za izvođenje rudarskih radova | 22 |
|  |  |
| 12. Osnovni elementi tenderske dokumentacije (oglas, dokumentacija vezana za ponudu) | 22 |
|  |  |
| 13. Spisak propisa koji se primjenjuje u postupku davanja koncesije i u vršenju koncesione djelatnosti | 24 |
|  |  |

Prilozi

**UVOD**

U skladu sa Zakonom o koncesijama („Službeni list CG”, broj 8/09 i 73/19) i Uredbom o povjeravanju dijela poslova iz nadležnosti Ministarstva ekonomije JU Zavod za geološka istraživanja („Sl.list CG“ br. 16/18, 83/18 i 74/19), JU Zavod za geološka istraživanja (u daljem tekstu: Zavod) je pripremio Koncesioni akt za lokalitet tehničko-građevinskog kamena „Ljubotinj 1”, Opština Cetinje, (u daljem tekstu: Koncesioni akt).

Cilj izrade Koncesionog akta je pokretanje postupka javnog nadmetanja za izbor najpovoljnije ponude za dodjelu Ugovora o koncesiji za istraživanje i eksploataciju tehničko-građevinskog kamena na lokalitetu „Ljubotinj 1”, Opština Cetinje.

Izrada Koncesionog akta izvršena je na osnovu Inicijative za pokretanje postupka za dodjelu koncesije za geološka istraživanja i eksploataciju nemetalične mineralne sirovine tehničko-građevinskog kamena na lokalitetu „Ljubotinj 1”, Opština Cetinje, od strane privrednog društva D.O.O. “Tujko“ Kotor, koja je arhivirana u JU Zavod za geološka istraživanja pod brojem 05-550/1, odnosno UP-05 116/1, od 25.05.2020. godine, u skladu sa članom 41 stav 3 Zakona o koncesijama („Sl.list CG“ br. 8/09 i 73/19). Ocjenu inicijative i izradu nacrta Koncesionog akta uradio je Zavod u skladu sa odredbama Uredbe o povjeravanju dijela poslova iz nadležnosti Ministarstva ekonomije JU Zavod za geološka istraživanja („Sl.list CG“ br. 16/18,83/18 i 74/19).

U skladu sa članom 18 stav 3 Zakona o koncesijama, prije upućivanja Koncesionog akta Vladi na usvajanje, Ministarstvo organizuje i sprovodi javnu raspravu u roku od 15 do 30 dana od dana upućivanja javnog poziva za javnu raspravu.

Poslije sprovedene javne rasprave, Ministarstvo dostavlja Vladi, u skladu sa članom 8 stav 6 Zakona o koncesijama, Koncesioni akt sa Izvještajem sa javne rasprave na usvajanje.

Nakon usvajanja Koncesionog akta od strane Vlade, Ministarstvo objavljuje Javni oglas za davanje koncesije za detaljna geološka istraživanja i eksploataciju mineralne sirovine tehničko-građevinskog kamena na lokalitetu tehničko-građevinskog kamena „Ljubotinj 1”, Opština Cetinje.

Koncesija za detaljna geološka istraživanja i eksploataciju tehničko-građevinskog kamena na lokalitetu „Ljubotinj 1”, Opština Cetinje, daje se putem javnog nadmetanja u otvorenom postupku, na način propisan Zakonom o koncesijama.

Ponuđač dostavlja ponudu na osnovu Javnog oglasa za davanje koncesije. Rok za dostavljanje ponuda ne može biti kraći od 30 dana od dana objavljivanja Javnog oglasa u ’’Službenom listu Crne Gore’’.

# TEHNIČKI IZVJEŠTAJ O POJAVI TEHNIČKO-GRAĐEVINSKOG KAMENA

# ”LJUBOTINJ 1”, OPŠTINA CETINJE

## Predmet Koncesionog akta

Predmet ovog Koncesionog akta je pojava mineralne sirovine tehničko-građevinskog kamena „Ljubotinj 1”, Opština Cetinje.

## Položaj i opis pojave tehničko-građevinskog kamena „Ljubotinj 1”

Lokalitet tehničko-građevinskog kamena “Ljubotinj 1“, odnosno prostor predviđen za geološka istraživanja i eksploataciju tehničko-građevinskog kamena u geografskom smislu pripada centralnom regionu Crne Gore. Nalazi se u mjestu Ljubotinj, u neposrednoj blizini regionalnog puta Podgorica-Cetinje-Budva, na nadmorskoj visini od oko 815 metara. Prema administrativnoj podjeli prostor na kom se ležište nalazi pripada Opštini Cetinje.

Saobraćajne veze u užem i širem području predmetnog lokaliteta su veoma dobre, kada se radi o drumskom saobraćaju. Do predmetnog lokaliteta vodi lokalni asfaltni put, dužine oko 450 m, koji preko naselja Obzovica, spaja ležište sa magistralnim putem Podgorica-Cetinje-Budva. Predmetni lokalitet je udaljen oko 11 kilometara od Cetinja i dvadeset kilometara od Budve.

Predmetni prostor tehničko-građevinskog kamena “Ljubotinj 1“, pripada geografskom listu Cetinje, 1:100 000, odnosno sekciji Sveti Stefan 1:25 000. Površina istražno-eksploatacionog prostora iznosi 8,96 ha, nepravinog je oblika, sa pedeset jednom prelomnom tačakom (1-51).

U inicijativi privrednog društva D.O.O. “Tujko“ Kotor, na katastarskom planu 1:2 000 prikazane su katastarske parcele i brojevi katastarskh parcela (2921, 2922, 2923, 2924, 2925/1, 2969 i 3048) i u okviru njih poligon traženog prostora sa pedeset jednom konturnom tačkom.

## Geomorfološke karakteristike područja lokaliteta „Ljubotinj”

U geomorfološkom pogledu područje lokaliteta “Ljubotinj“ pripada centralnoj oblasti Crne Gore. Predmetno područje se karakteriše oštrim oblicima reljefa nastalim kao rezultat intenzivno izražene geotektonske aktivnosti i egzogenih erozionih procesa, koji su oblikovali visoke i nepristupačne padine, oštre grebene, manje ili veće površi.

Teren je brdski i brdsko-planinski od 800 do 850 mnv sa strmim padinama duž kojih se, mjestimično, zapažaju i strmi, do vertikalni stijenski odsjeci sa ostjenjacima. Predmetni lokalitet pripada padinskom tipu reljefa, , gdje su deponovani sedimenti gornjeg trijasa (T3), uglavnom karbonatnog sastava: krečnjaci, dolomiti i dolomitični krečnjaci

Prema rezultatima laboratorijskih ispitivanja, koja se odnose na mineraloško-petrografski, hemijski sastav i fizičko-mehaničke osobine stijenske mase, na ležištima koja su izgrađena od sličnih karbonatnih stijena možemo pretpostavitida će kvalitet karbonatnih sedimenata sa lokaliteta „Ljubotinj” zadovoljiti kriterijume važećih standarda u pogledu primjene u tehničko-građevinske svrhe.

## Mišljenje Uprave za zaštitu kulturnih dobara

Na osnovu Mišljenja Uprave za zaštitu kulturnih dobara, br. 03-165/2020-2, od 23.06.2020. godine, konstatovano je da u predmetnom zahvatu lokaliteta „Ljubotinj 1”, nema zakonom zaštićenih kulturnih dobara, kao ni dobara sa potencijalnim kulturnim vrijednostima.

U aktu Uprave za zaštitu kulturnih dobara, takođe se navodi da je u toku realizacije koncesije za istraživanje i eksploataciju mineralne sirovine tehničko-građevinskog kamena na lokaciji „Ljubotinj 1”, Opština Cetinje, potrebno poštovati odredbe čl. 87 i 88 Zakona o zaštiti kulturnih dobara („Sl.list CG“, br. 49/10, 40/11, 44/17 i 18/19), koje se odnose na slučajna otkrića – nalaza od arheološkog značaja. Ukoliko se prilikom izvođenja geoloških i rudarskih radova naiđe na arheološke ostatke, sve radove treba obustaviti i o tome obavijestiti Ministarstvo kulture i Upravu za zaštitu kulturnih dobara, kako bi se preduzele sve neophodne mjere za njihovu zaštitu.

Na osnovu akta Uprave za zaštitu kulturnih dobara br. 0303-165/2020-2, od 23.06.2020. godine, navodi se, da se sa aspekta zaštite kulturnih dobara može pristupiti istraživanju i eksploataciji mineralne sirovine-tehničko-građevinskog kamena na lokaciji „Ljubotinj 1”, Opština Cetinje, uz obavezu da se unesu odredbe date ovim mišljenjem.

## Podaci o imovinsko-pravnim odnosima

U aktu Uprave za nekretnine – Područna jedinica Cetinje br. 467-119-250/2020 od 19.06.2020 godine navedeno je da predmetna lokacija pripada KO Ljubotinj 1 i da se nalazi na parcelama br. 2969 (LN 110), 2927 (LN 65), 2921, 2922, 2923, 2924 i 3048 (LN 621). Ovim aktom, koji je zaveden u JU Zavod za geološka istraživanja pod brojem 01-604/2 od 30.06.2020 godine konstatovano je da na pomenutim parcelama ne postoje tereti i ograničenja.

## Podaci iz prostorno–urbanističke dokumentacije

Na osnovu dopisa Sekretarijata za uređenje prostora i zaštitu životne sredine, Opština Cetinje br. 05-332/20-337, od 22.06.2020. godine, konstatovano je da se katastarske parcele broj 2925/1 i 3048 opisane u listu nepokretnosti 621 i katastarska parcela broj 2969 opisana u listu nepokretnosti 110, sve u K.O. Ljubotinj 1, nalaze u zahvatu Prostorno-urbanističkog plana Prijestonice Cetinje ("Sl.list CG - o.p.", br. 12/14), neposredno uz lokalni put L9 (Obzovica-Prekornica-Boguti).

Uvidom u grafički prilog namjene površina navedenog planskog dokumenta, predmetne katastarske parcele najvećim dijelom zahvataju prostor šumskih površina, a manji dio katastarske parcele br. 2925/1 K.O. Ljubotinj 1 zahvata prostor ostalih prirodnih površina (gariga, makija, krš, kamenjar). Na navedenim lokacijama PUP-om Cetinja nije predviđeno koncesiono područje. Za sva područja koja mogu biti predmet koncesije u skladu sa zakonima za pojedine oblasti, ostavljena je mogućnost da se mogu realizovati kao koncesiona na osnovu prethodnih istraživanja i uz definisani koncesioni akt za one lokacije koje nijesu definisane ovim Planom, a koje nijesu u konfliktu sa drugim namjenama i zaštićenim područjima, zonama i koridorima.

## Mišljenje Uprave za šume

Na osnovu Mišljenja Uprave za šume, područna jedinica Kotor (Ispostave: Bar-Ulcinj, Cetinje, Budva, Herceg Novi, Kotor-Tivat) br. 03/17-311/20-154, od 30.06.2020. godine, konstatovano je da je površina u predmetnom zahvatu lokaliteta „Ljubotinj 1”, obrasla niskom šumom i šikarom. Sa stanovišta gazdovanja šumama, ona ima socijalno ekološki značaj, a prvenstveno služi za ogrev lokalnog stanovništva, kao i zaštita erozionih procesa na tom području.

U Upravi za šume nema dokumentacije za ovaj lokalitet, jer se radi o neuređenim šumama.

## Infrastruktura

Saobraćajne veze u užem i širem području predmetnog lokaliteta su veoma dobre, kada se radi o drumskom saobraćaju. Do lokaliteta postoji lokalni asfaltni put, dužine oko 450 m kojim je predmetni lokalitet, povezan sa magistralnim putem Podgorica-Cetinje-Budva, u mjestu Obzovica.

Predmetni lokalitet je udaljen oko 11 kilometara od Cetinja i dvadeset kilometara od Budve. Najbliža željeznička stanica je u Podgorici.

Postoji mogućnost relativno lakog snabdijevanja električnom energijom, obzirom da u neposrednoj blizini predmetnog lokaliteta prolazi niskonaponska električna mreža.

Povoljan geografski položaj, razvijen drumski saobraćaj i postojeći prirodni resursi, predstavljaju važnu osnovu za razvoj ovog područja. U ekonomskom pogledu, imajući u vidu postojeću infrastrukturu, ovo područje se uglavnom oslanja na opštine Cetinje i Budvu. Na prostoru ovih opština razvijeno je više privrednih djelatnosti: turizam i ugostiteljstvo, građevinarstvo, brojne vrste usluga iz različitih djelatnosti, itd.

## Tržište

Konstantno povećanje ulaganja u izgradnju građevinskih objekata, te modernizacija postojećih i izgradnja savremenih saobraćajnica, rezultiralo je porastom potražnje za kamenim agregatima, što obezbjeđuje povoljne uslove za nesmetano plasiranje planirane proizvodnje različitih frakcija kamenog agregata na tržište.

## Dosadašnja geološka istraživanja, rezerve i kvalitet mineralne sirovine

Prema podacima OGK, listovi “Kotor“ i “Budva“, 1:100 000, (R. Antonijević i dr. 1973), u geološkoj građi šreg područja traženog prostora učestvuju sedimentne stijene mezozoika.

U geološkoj građi predmetnog lokaliteta tehničko-građevinskog kamena Ljubotinj 1 učestvuju karbonatni sedimenti gornjeg trijasa T3. Ovi sedimenti su predstavljeni uglavnom bankovitim, slabo slojevitim i masivnim dolomitima i krečnjacima, u koje dolomiti naviše postepeno prelaze, a ponekad se i naizmjenično smjenjuju sa krečnjacima.

U tektonskom pogledu područje predmetnog lokaliteta tehničko-građevinskog kamena “Ljubotinj 1“ pripada geotektonskoj jedinici Visoki krš.

*Rezerve mineralne sirovine*

S obzirom na to da nijesu vršena detaljna geološka istraživanja na ovom prostoru, nema podataka o rezervama i kvalitetu tehničko-građevinskog kamena. Može se konstatovati, na osnovu raspoloživih podataka, da se predmetna lokacija nalazi na povoljnom terenu sa aspekta geoloških faktora, a zbog svojih prirodnih karakteristika, može se smatrati kao teren povoljan za detaljna geološka istraživanja i eksploataciju tehničko-građevinskog kamena.

Na bazi izvršene procjene na predmetnom prostoru „Ljubotinj 1” uzimajući u obzir površinu prostora, morfološke karakteristike i debljinu korisne sirovine, potencijalne geološke rezerve tehničko-građevinskog kamena procijenjene su na oko 2.000.000 m3.

*Kvalitet mineralne sirovine*

Nema podataka o kvalitativnim svojstvima mineralne sirovine. Da bi se dostigao optimalni stepen poznavanja ležišta u smislu rezervi i kvaliteta, ležišnih uslova i u vezi sa tim mogućnosti primjene i plasmana na tržištu, potrebno je izvršiti detaljna geološka istraživanja na način i u obimu koji će se definisati Projektom detaljnih geoloških istraživanja.

Izradom Elaborata o klasifikaciji, kategorizaciji i proračunu rezervi tehničko-građevinskog kamena na ležištu „Ljubotinj 1”, nakon sprovedenih detaljnih geoloških istraživanja, dobiće se podaci o rezervama i kvalitetu predmetne mineralne sirovine.

Na predmetnom lokalitetu nijesu vršena detaljna geološka istraživanja i na osnovu analogije sa ležištima tehničko-građevinskog kamena sličnih geoloških karakteristika, očekuje se da se krečnjak sa ovog lokaliteta može koristiti kao tehničko-građevinski kamen.

Prema rezultatima laboratorijskih ispitivanja koja se odnose na mineraloško-petrografski, hemijski sastav i fizičko-mehaničke osobine stijenske mase na drugim, sličnim ležištima karbonatnog sastava, koja su bila predmet detaljnih geoloških istraživanja, možemo sa velikom vjerovatnoćom pretpostaviti da će se nakon izvedenih detaljnih geoloških istraživanja dokazati dovoljne količine tehničko-građevinskog kamena sa kvalitetom koji će omugućiti primjenu u tehničko-građevinske svrhe.

## Hidrogeološke karakteristike

Sa hidrogeološkog aspekta, odlike područja u kome se nalazi predmetni lokalitet su relativno jednostavne. Krečnjačko-dolomitski kompleks ovog područja ima pukotinsko-kavernoznu poroznost, a podzemne vode ovog kraja gravitiraju ka Jadranskom moru Stalnih površinskih tokova na samom lokalitetu nema. Zapadno od lokaliteta "Ljubotinj 1" na udaljenosti od oko 500m u mjestu Obzovica, nalazi se više izvora, stalnih i povremenih vodotoka.

## Inženjersko-geološke karakteristike lokaliteta

Lokalitet tehničko-građevinskog kamena „Ljubotinj” i njegovo uže područje izgrađeno je od krutih, vezanih, okamenjenih karbonatnih stijena koje su podložne procesima karstifikacije. Takve stijene predstavljaju povoljnu radnu sredinu koja ima dobru nosivost i stabilne kosine - padine.

Na lokalitetu je zastupljeno nekoliko sistema pukotina, raspoređenih na taj način da se prilikom eksploatacije, uz upotrebu manjih količina eksploziva, dobijaju manji blokovi kamena, koji po svojim dimenzijama, uglavnom, zadovoljavaju projektovani ulaz u drobilično postrojenje.

Na osnovu analogije sa sličnim ležištima karbonatnog sastava, može se konstatovati da stijenska masa koja izgrađuje ovaj prostor posjeduje takva fizičko-mehanička svojstva koja omogućavaju stabilnost i u uslovima subvertikalnih i vertikalnih zasjeka.

## Klimatske karakteristike

Područje Cetinja, gdje se nalazi lokalitet tehničko-građevinskog kamena „Ljubotinj 1” karakteriše se kontinentalnom klimom sa dugim hladnim zimama i toplim i kraćim ljetima.

Klima Cetinja je uslovljena njegovim geografskim položajem, nadmorskom visinom, blizinom Jadranskog mora i Skadarskog jezera, konfiguracijom reljefa i slično. Cetinje spada među najkišovitije gradove u čitavoj Evropi (4.000. mm godišnje).

Topla i sušna ljeta, prosječne temperature od 20 stepeni Celzijusa; hladne i vlažne zime, prosječne temperature 2 stepena Celzijusa; kišovita proljeća i jeseni. Interesantan je podatak da, iako je Cetinje jedan je od najkišovitijih gradova u Evropi, te grad sa najvećom prosječnom količinom padavina na prostoru bivše Jugoslavije, sam grad nema površinskih vodotokova.

Ovakve klimatske karakteristike područja omogućavaju kontinualnu eksploataciju, odnosno, rad na eksploataciji i obradi tehničko-građevinskog kamena tokom čitave kalendarske godine, osim u zimskim mjesecima.

# ROK TRAJANJA KONCESIJE

Rok trajanja eksploatacije mineralne sirovine (vijek eksploatacije) zavisi od utvrđenih rezervi istih, godišnjeg kapaciteta eksploatacije i od zahtjeva tržišta.

Ovim koncesionim aktom daje se maksimalni rok koncesije za eksploataciju tehničko-građevinskog kamena iz lokaliteta „Ljubotinj 1” na period od 30 godina, sa minimalnom godišnjom proizvodnjom od 30.000 m3 č.s.m., odnosno oko 45.000 m3 agregata različitih frakcija.

Koncesija za eksploataciju pojave tehničko-građevinskog kamena „Ljubotinj” daje se na maksimalni period od 30 godina, od čega:

* jedna godina za detaljna geološka istraživanja,
* jedna godina za: izradu rudarske dokumentacije, pribavljanja odobrenja i saglasnosti za izvođenje radova po istoj, pripremu ležišta za eksploataciju, instaliranje postrojenja i opreme potrebne za eksploataciju, kao i pribavljanje upotrebne dozvole za izgrađene objekte
* 28 (dvadeset osam) godina za eksploataciju mineralne sirovine.

Ukupan koncesioni period, koji obuhvata sve gore navedene faze, ne prelazi zakonom definisan rok trajanja koncesije od 30 godina.

Rok trajanja faze detaljnih geoloških istraživanja i izrade rudarske i tehničke dokumentacije i pripremnih radova se ne može mijenjati.

# OSNOVNI PARAMETRI ZA OCJENU EKONOMSKE OPRAVDANOSTI INVESTICIJE

*Opis tehničko-tehnološkog procesa eksploatacije*

U ovom poglavlju daju se osnovni parametri koji treba da posluže ponuđačima, odnosno potencijalnim investitorima pri obradi proizvodnog i ekonomskog aspekta ponude i tehničko-ekonomske ocjene opravdanosti ove investicije.

## Ocjena mogućnosti korišćenja mineralne sirovine

U poglavlju 1.9. ovog Koncesionog akta date su rezerve i kvalitet mineralne sirovine.

## Proizvodni kapacitet i vijek eksploatacije

Potencijalne rezerve tehničko-građevinskog kamena iznose oko 2.000.000 m3 č.s.m. i biće zahvaćene konturama površinskog kopa, a za predloženi period trajanja koncesije od 28 godina (za eksploataciju) proizvodni kapacitet će iznositi do 30.000 m3 č.s.m. ili 45.000 m3 agregata (svih frakcija) na godišnjem nivou (Kr=1,50).

Za godišnji kapacitet površinskog kopa od 30.000 m3 č.s.m., u predviđenom periodu eksploatacije od 28 godina, potrebno je 840.000,00 m3 č.s.m ili 42 % od procijenjenih rezervi. To znači, da utvrđene rezerve daju mogućnost rada na ovom lokalitetu ne samo za predviđeni period trajanja koncesije nego i duže. S obzirom na utvrđene rezerve, konfiguraciju terena, mogući razvoj kopa i druge povoljnosti, godišnji kapacitet se može povećati u odnosu na početni - minimalni godišnji kapacitet. To predstavlja značajnu povoljnost za ponuđače.

## Opis tehničko-tehnološkog procesa eksploatacije

Na ovom ležištu će biti površinski kop tipično brdskog tipa pa će biti omogućena primjena klasične tehnologije eksploatacije na kopu. Eksploatacija tehničko-građevinskog kamena vršiće se od najviše etaže prema najnižoj.

Tehnološki proces rada na budućempovršinskom kopu sastoji se od radnih operacija:

* pripremni radovi,
* bušenje,
* miniranje,
* utovar,
* transport,
* drobljenje i klasiranje.
* ***Pripremni radovi***

Pripremni radovi obuhvataju čišćenje i ravnanje terena, čišćenje etažnih ravni i pripremu istih za potrebe bušenja, miniranja i druge pomoćne radove. Pripremni radovi izvodiće se buldozerom.

* ***Bušenje***

Bušenje minskih bušotina vršilo bi se sa udarno-rotacionom bušilicom prečnika Ø 76 mm.

* ***Miniranje***

Miniranje krečnjaka vršilo bi se praškastim eksplozivom, prečnika patrone Ø 60 mm.

* ***Utovar***

Utovar odminiranog krečnjaka vršio bi se bagerom kašikarom, zapremine kašike od 1,5 m3, a utovar gotovog proizvoda utovarivačem zapremine korpe 3 m3.

* ***Transport***

Transport krečnjaka do drobiličnog postojenja obavljaće se kamionima zapremine sanduka od 14 m3.

* ***Drobljenje i klasiranje***

Za drobljenje materijala potrebno je drobilično postrojenje kapaciteta od 15 m3/h, a za klasiranje mobilna sijačica istog kapacieta.

## Snabdijevanje električnom energijom, gorivom, vodom i eksplozivom i eksplozivnim sredstvima

Postoji mogućnost relativno lakog snabdijevanja električnom energijom, obzirom da kroz predmetni lokalitet Ljubotinj prolazi niskonaponska električna mreža.

## Potrebna oprema i mehanizacija

|  |  |  |  |
| --- | --- | --- | --- |
| **Redni broj** | **Naziv** | **Količina** | **Cijena (€)** |
| 1 | Utovarivač | 1 | 90.000 |
| 2 | Bušilica | 1 | 60.000 |
| 3 | Kamion | 2 | 80.000 |
| 4 | Drobilično postrojenje | 1 | 170.000 |
| 5 | Buldozer | 1 | 150.000 |
| 6 | Bager | 1 | 80.000 |
| 7 | Cistijerna za vodu | 1 | 15.000 |
| **UKUPNO** | | | **645.000** |

## Objekti

|  |  |  |  |
| --- | --- | --- | --- |
| **Redni broj** | **Naziv** | **Količina** | **Cijena (€)** |
| 1 | Kontejner za kancelarije i magacin (40m2) | 2 | 5.000 |
| **UKUPNO** | | | **10.000** |

## Radna snaga

|  |  |  |  |  |
| --- | --- | --- | --- | --- |
| **Redni broj** | **Naziv radnog mjesta** | **Potrebna kvalifikacija** | **Struka** | **Broj izvršioca** |
| 1 | Upravnik | VSS | Dipl.inž. rudarstva | 1 |
| 2 | Poslovođa | SSS | Rudarski tehničar | 1 |
| 3 | Rukovalac mobilnog postrojenja za pripremu | KV | Rukovalac rud.-građ. mašina | 2 |
| 4 | Rukovalac mašinama | KV | Rukovalac rud.-građ. mašina | 3 |
| 5 | Vozač | KV | Vozač | 2 |
| 6 | Bušač | KV | Rudarski tehničar | 1 |
| 7 | Stražar | PK |  | 2 |
| **UKUPNO** | | | | **12** |

**Napomena:** Zaposleni treba da ispunjavaju uslove propisane čl. 93 Zakona o rudarstvu („Sl. list CG“, br. 65/08).

# MJERE ZA ZAŠTITU ŽIVOTNE SREDINE

Detaljna geološka istraživanja u manjoj mjeri mogu imati uticaj na životnu sredinu, dok eksploatacija i obrada mineralne sirovine, a time i tehničko-građevinskog kamena, je proces koji se, sa aspekta ekologije, smatra rizičnim.

U zakonskim propisima koji regulišu zaštitu životne sredine naglašeni su osnovni principi njene zaštite, i to: prirodnih vrijednosti zemljišta, vode i vazduha, kao i biodiverziteta (biljni i životinjski svijet).

Shodno naprijed navedenom, Koncesinar je dužan da na istražno-eksploatacionom prostoru „Ljubotinj” pri planiranju i sprovođenju investicionog zahvata, sprovede postupak prethodne procjene uticaja na životnu sredinu, u skladu sa zakonom.

Rudarska aktivnost neminovno dovodi do nepovoljnih, odnosno, negativnih uticaja na životnu sredinu. U prvom redu, nepovoljni uticaji eksploatacije i obrade predmetne mineralne sirovine se odnose na značajniju promjenu reljefa, odnosno, značajniji uticaj na pejzaž, povećanu buku i neznatno zagađenje vazduha izduvnim gasovima i kamenom prašinom.

Shodno ovome, ekološko-tehnički uslovi treba da obezbijede zaštitu od uticaja buke, vibracija, prašine i dugih štetnih uticaja po okolinu. Ove zahtjeve Koncesionar treba imati u vidu prilikom izbora opreme i mehanizacije, odnosno, da se od proizvođača istih posjeduje garancija za ispunjavanje zakonom propisanih standarda.

Nadležni državni organ procjenjuje potrebu izrade Elaborata o procjeni uticaja zahvata na životnu sredinu, koji se radi u skladu sa Zakonom o procjeni uticaja na životnu sredinu („Sl. list RCG“, br. 80/05 i „Sl. list CG“, br. 40/10, 73/10, 40/11 i 27/13 i 52/16).

S obzirom na značaj očuvanja životne sredine, Koncesionar je dužan da se pridržava svih mjera zaštite u skladu sa zakonskim propisima.

Zakonska regulativa koja uređuje ovu djelatnost je sljedeća:

* Zakon o procjeni uticaja na životnu sredinu („Sl. list RCG“, br. 80/05 i „Sl. list CG“, br. 40/10, 73/10, 40/11, 27/13 i 52/16);
* Zakon o zaštiti prirode („Sl. list CG“, br. 51/08, 21/09, 40/11 i 62/13);
* Uredba o projektima za koje se vrši procjena uticaja na životnu sredinu („Sl. list RCG“, br. 20/07 i „Sl. list CG“, br. 47/13);
* Uredba o visini naknada, načinu obračuna i plaćanja naknada zbog zagađenja životne sredine („Sl. list RCG“, br. 26/97, 09/00 i 52/00 i „Sl. list CG“, br. 33/08, 05/09, 64/09, 40/11 i 49/11);
* Pravilnik o sadržaju dokumentacije koja se podnosi uz zahtjev za odlučivanje o potrebi procjene uticaja na životnu sredinu („Sl. list CG“, br. 14/07);
* Pravilnik o sadržaju dokumentacije koja se podnosi uz zahtjev za određivanje obima i sadržaja Elaborata o procjeni uticaja na životnu sredinu („Sl. list CG“, br. 14/07); i
* Pravilnik o sadržini Elaborata o procjeni uticaja na životnu sredinu („Sl. list CG“, br. 14/07).

# REKULTIVACIJA ISTRAŽNO-EKSPLOATACIONOG PROSTORA „LJUBOTINJ 1”

Negativni uticaji budućih rudarskih aktivnosti na površinskom kopu „Ljubotinj 1” sa kvalitativnom procjenom mogućih nepovoljnih uticaja na radnu i životnu sredinu, obrađeni su u poglavlju broj 4. Mjere za zaštitu životne sredine.

U ovom poglavlju se obrađuje faza rekultivacije istražno-eksploatacionog prostora.

Novi zakonski uslovi za eksploataciju zahtijevaju da se izvrši rekultivacija prostora koji će biti degradiran obavljanjem koncesione djelatnosti, a sve to u cilju poboljšanja ekoloških uslova na samom lokalitetu i neposrednoj okolini.

Ako bi se degradirane površine ostavile, nakon izvođenja radova na eksploataciji, u istom stanju, mogu se očekivati neki od sljedećih negativnih uticaja:

* produžavanje nepovoljnog uticaja pejzažnog izgleda terena,
* pogoršavanje stanja degradiranih površina zbog pojave erozije, klizišta i sl.,
* produžavanje negativnih uticaja na vazduh i okolno zemljište (podizanje prašine izazvane vjetrom, odnošenje materijala površinskim – atmosferskim vodama).

Osnovni cilj rekultivacije je da se prostoru, na kojem će biti vršena eksploatacija, da prirodna vrijednost slična ili bolja od prvobitne, što je, prema procijenjenim sadašnjim uslovima na ovom lokalitetu, sasvim moguće.

Crna Gora ima zakonske propise usaglašene sa standardima Evropske unije koji tretiraju rudarsku djelatnost, a u sklopu toga i obaveze Koncesionara za pridržavanje mjera zaštite životne i radne sredine i rekultivacije degradiranog prostora (Zakon o koncesijama, Zakon o rudarstvu i propisi iz oblasti zaštite životne sredine). Zbog velike važnosti ove faze rada, zakonskim propisima utvrđena je obaveza izrade projektnih rješenja rekultivacije, izradom Glavnog rudarskog projekta (Pravilnik o sadržaju rudarskih projekata) ili izradom posebnog tehničkog projekta rekultivacije, koji je sastavni dio Glavnog rudarskog projekta.

Projektima se daju rješenja rudarsko-tehničke i biološke rekultivacije površina degradiranih izvođenjem rudarskih radova, uz uvažavanje uslova koji su utvrđeni Elaboratom o procjeni uticaja na životnu sredinu, vodnih uslova i sl.

Projekat se mora realizovati u fazama, odnosno radovi na rekultivaciji izvoditi sukcesivno, paralelno sa razvojem kopa. To znači da je sa radovima na rekultivaciji potrebno početi odmah po završetku svake etaže.

## 5.1. Zaključak

U skladu sa članom 71. Zakona o rudarstvu, koncesionar je dužan da u toku i po završetku radova na eksploataciji predmetne mineralne sirovine, a najkasnije u roku od jedne godine od dana završetka radova, privede zemljište na eksploatacionom polju namjeni prema Projektu rekultivacije zemljišta, odnosno da preduzme mjere zaštite životne sredine sadržane u Elaboratu o procjeni uticaja na životnu sredinu na koji je od strane organa državne uprave nadležnog za poslove zaštite životne sredine data saglasnost i mjere zaštite voda u skladu sa zakonom.

O naprijed navedenim mjerama izvještavaju se nadležno ministarstvo za rudarstvo i ministarstva nadležna za poslove poljoprivrede, vodoprivrede, zaštite životne sredine i nadležni organ lokalne uprave.

Za sanaciju i rekultivaciju, saglasno odredbi člana 73 Zakona o rudarstvu, koncesionar je dužan da od svake jedinice proizvoda mineralne sirovine mjesečno izdvaja sredstva za djelimičnu ili potpunu sanaciju zemljišta, a prema odobrenim projektima sanacije i rekultivacije.

Visina sredstava za sanaciju i rekultivaciju prostora na kojem se izvode rudarski radovi, način obračunavanja, plaćanja i korišćenja sredstava bliže je uređen Uredbom o visini sredstava za sanaciju i rekultivaciju prostora na kojem se izvodei rudarski radovi, načinu obračunavanja, plaćanja i korišćenja tih sredstava (“Sl. list CG”, br. 51/11).

# UNAPREĐENJE ENERGETSKE EFIKASNOSTI

Radi efikasnog korišćenja energije, u skladu sa odredbama Zakona o efikasnom korišćenju energije (“Sl.list”. CG br 57/14 i 3/15) Koncesionar je dužan da preduzima mjere za poboljšanje energetske efikasnosti.

Koncesionar je dužan da kroz izradu tehničke i projektne dokumentacije predvidi sprovođenje mjera za poboljšanje energetske efikasnosti, odnosno, ostvarivanje uštede energije i njeno racionalno korišćenje primjenom provjerenih savremenih tehnologija, čije je korišćenje ekonomski opravdano.

Sprovođenje mjera energetske efikasnosti utiče na kvalitet radne i životne sredine.

# USLOVI KOJE JE DUŽAN DA ISPUNJAVA KONCESIONAR U POGLEDU TEHNIČKE

# OPREMLJENOSTI, FINANSIJSKE SPOSOBNOSTI I OSTALE REFERENCE I DOKAZE O

# ISPUNJAVANJU TIH USLOVA

Obaveze koncesionara u pogledu ispunjavanja uslova definisanih u ovom poglavlju su sljedeće:

* da, u skladu sa članom 51 stav 2 Zakona o koncesijama, u roku od 60 dana od dana zaključenja Ugovora o koncesiji, osnuje i registruje privredno društvo ili drugo pravno lice sa sjedištem u Crnoj Gori, koje će obavljati koncesionu djelatnost ili da proširi registraciju za vršenje koncesione djelatnosti;
* da obezbijedi svu potrebnu geološku i rudarsku dokumentaciju, odobrenja i saglasnosti potrebnih za zakonito izvođenje radova;
* da obezbijedi opremu i mehanizaciju saglasno verifikovanoj rudarskoj i tehničkoj dokumentaciji - oprema i mehanizacija treba da ispunjava uslove propisane pravilnicima o tehičkim normativima za izvođenje planirane vrste radova na predmetnom lokalitetu;
* da obezbijedi radnu snagu saglasno ovom Koncesionom aktu i rudarskoj i tehničkoj dokumentaciji - zaposleni moraju da ispunjavaju uslove (u pogledu stepena stručne spreme, radnog iskustva, obučenosti i ovlašćenja za vršenje tih poslova) u skladu sa Zakonom o rudarstvu;
* da izvršava finansijski dio u pogledu obaveza utvrđenih Ugovorom o koncesiji, u smislu plaćanja koncesione naknade, dostavljanja obnovljive godišnje bankarske garancije, izdvajanja sredstava za rekultivaciju. Koncesionar mora da ostvaruje takve poslovne rezultate koji će mu omogućiti redovno poslovanje (redovno izmirivanje poreskih i drugih obaveza), a time i ispunjavanje ugovornih obaveza.

# MINIMALNI – POČETNI IZNOS KONCESIONE NAKNADE

Za korišćenje prava na eksploataciju mineralne sirovine, zakonskim propisima predviđeno je plaćanje koncesione naknade. Koncesionim aktom se utvrđuje minimalni - početni iznos koncesione naknade.

Minimalna koncesiona naknada utvrđuje se na osnovu Uredbe o kriterijumima i načinu obračuna iznosa minimalne koncesione naknade za ustupanje prava na istraživanje i eksploataciju mineralnih sirovina („Sl. list CG“, br. 37/11 i 40/16). Navedenom Uredbom je utvrđeno da se minimalna koncesiona naknada određuje za eksploataciju mineralnih sirovina, tj. za period eksploatacije, a ne i za period koji je predviđen za detaljna geološka istraživanja.

## Minimalni - početni iznos koncesione naknade za eksploataciju

Minimalna koncesiona naknada za eksploataciju (čl. 3 Uredbe) određuje se na osnovu sljedećih kriterijuma:

* rezervi mineralne sirovine koja je predmet koncesije;
* pripadnosti grupi ležišta;
* tržišne cijene mineralne sirovine.

### Rezerve mineralne sirovine

Potencijalne geološke rezerve tehničko-građevinskog kamena na istražno-eksploatacionom prostoru „Ljubotinj 1“ iznose 2.000.000 m3 č.s.m.

Prema minimalnom godišnjem kapacitetu od 30.000 m3 č.s.m. tehničko-građevinskog kamena, za period od 28 godina (period koncesije za eksploataciju) otkopalo bi se 840.000 m3 č.s.m tehničko-građevinskog kamena, u procesu dalje obrade sirovine, na godišnjem nivou dobilo bi se 45.000 m3 agregata različitih frakcija, što bi za period od 28 godina iznosilo 1.260.000 m3 tržišnog proizvoda.

### Pripadnost grupi ležišta

Istražno-eksploatacioni prostor tehničko-građevinskog kamena „Ljubotinj 1“, prema navedenoj Uredbi, a na osnovu postojećih karakteristika i očekivanih uslova za eksploataciju, svrstana je u treću grupu geogenih ležišta (G3). Po tom osnovu procentni iznos za obračun minimalne - početne koncesione naknade (čl. 15 Uredbe) iznosi **7%** od tržišne vrijednosti eksploatacionih rezervi tehničko-građevinskog kamena, za koncesioni period za eksploataciju od 28 godina.

### Kvalitet mineralne sirovine

Na predmetnom lokalitetu nijesu vršena detaljna geološka istraživanja i na osnovu analogije sa ležištima tehničko-građevinskog kamena sličnih geoloških karakteristika, očekuje se da se karbonatne stijene sa ovog lokaliteta mogu koristiti kao tehničko-građevinski kamen.

### Tržišna vrijednost rezervi

Na osnovu podataka, dostavljenih od Zavoda za statistiku o ostvarenim prodajnim cijenama mineralnih sirovina za 2019. godinu, prosječna ostvarena cijena proizvoda mineralne sirovine tehničko-građevinskog kamena u Crnoj Gori u 2019. godini iznosi **16,78 €/m3 r.m**.

Na osnovu usvojenih parametara, tržišna vrijednost rezervi tehničko-građevinskog kamena koje se mogu otkopati, prema minimalnom godišnjem kapacitetu za 28 godina je:

**VP= 840.000 m3 č.s.m. x 1,5 x 16,78 €/m3 = 21.142.800,00 € ili 755.100,00 €/godišnje**

## Obračun minimalne koncesione naknade

Minimalna koncesiona naknada za eksploataciju (čl. 18 Uredbe) obračunava se po obrascu:

**MDN= VP x G**

gdje su

VP - vrijednost proizvodnje = 21.142.800,00 € (za 28 godina)

VP - vrijednost godišnje proizvodnje = 755.100,00 €

G - minimalni procentni iznos (7%)

**MDN = 21.142.800,00 € x 0,07 = 1.479.996,00 € (ukupno za 28 godina)**

**MDN = 755.100,00 € x 0,07= 52.857,00 €/godišnje**

Koncesiona naknada (čl. 19 Uredbe) za eksploataciju sastoji se iz stalnog (SDN) (nepromjenjivog) i promjenjivog (PDN) dijela naknade.

Obračunata minimalna koncesiona naknada predstavlja minimalni iznos stalnog (nepromjenjivog) dijela koncesione naknade:

- **Za period od 28 godina SDN = 1.479.996,00 €**

**- SDN (godišnje) = 52.857,00 €**

Stalni dio koncesione naknade koji se utvrđuje Ugovorom o koncesiji, može, u zavisnosti od ponuda, biti veći od obračunatog minimalnog iznosa.

Zainteresovani ponuđači treba svojim ponudama, zasnovanim na prepostavkama dugoročno održivog poslovanja i u zavisnosti od sopstvene ekonomsko-finansijske analize, da ponude godišnji obim proizvodnje i procentualni iznos za obračun koncesione naknade, koji ne mogu biti manji od elemenata na osnovu kojih je obračunat minimalni iznos naknade.

Ugovoreni godišnji iznos SDN Koncesionar plaća tokom koncesionog perioda u jednakim polugodišnjim ratama do kraja juna, odnosno, decembra tekuće godine.

## Promjenjivi dio koncesione naknade (PDN)

Promjenjivi dio naknade obračunava se godišnje po obrascu:

**PDN=VPx(G+K) > SDN (godišnjeg iznosa)**

gdje su:

VP - godišnja vrijednost proizvodnje obračunata na osnovu ostvarene godišnje proizvodnje mineralne sirovine i prosječne godišnje prodajne cijene priozvoda

G - ugovoreni procentualni iznos za pripadnost grupi ležišta (ne manji od 7 %)

K - vrijednost korektivnog faktora (po osnovu ostvarene proizvodnje, obračunati iznos se uvećava od 0 do 3 %, čl. 21 Uredbe).

Promjenjivi dio naknade obračunava se u prvoj polovini tekuće, za prethodnu godinu. Uplata se vrši jedanput godišnje na osnovu Rješenja nadležnog organa.

Obračun PDN se vrši na osnovu sljedeće dokumentacije:

* godišnjeg tehničkog izvještaja;
* izvještaja o radu i ostvarenom prihodu po osnovu ostvarene proizvodnje mineralne sirovine; i
* dokaza o količinama i prosječno ostvarenim prodajnim cijenama jedinice proizvoda na domaćem i stranom tržištu.

Dokumentaciju za obračun PDN podnosi koncesionar najkasnije do kraja marta tekuće, za prethodnu godinu.

# KRITERIJUMI ZA IZBOR NAJPOVOLJNIJE PONUDE

Kriterijumi na osnovu kojih se vrši vrednovanje ponuda su sljedeći:

|  |  |  |
| --- | --- | --- |
| **R.B.** | **K R I T E R I J U M I** | **Broj bodova** |
| **9.1** | Ponuđeni procentualni iznos za obračun koncesione naknade | **40** |
| **9.2** | Ponuđeni obim godišnje rudarske proizvodnje | **20** |
| **9.3** | Reference ponuđača | **15** |
| **9.4** | Finansijski aspekt - prosječni bruto prihod u posljednje tri godine | **10** |
| **9.5** | Kvalitet poslovnog plana i efekti na zapošljavanje i ekonomski razvoj | **15** |

## Ponuđeni procentualni iznos za obračun koncesione naknade

Tačkom 8.1.2. Koncesionog akta – Pripadnost grupi ležišta, definisano je da se ležište tehničko-građevinskog kamena „Ljubotinj 1“, na osnovu postojećih karakteristika i očekivanih uslova za eksploataciju, svrstava u treću grupu geogenih ležišta (G3).

Po tom osnovu, shodno Uredbi o kriterijumima i načinu obračuna iznosa minimalne koncesione naknade za ustupanje prava na istraživanje i eksploataciju mineralnih sirovina („Sl. list CG“, br. 37/11 i 40/16), procentni iznos za obračun minimalne-početne koncesione naknade (čl. 15 Uredbe) iznosi **7%** od tržišne vrijednosti bilansnih ili eksploatacionih rezervi tehničko-građevinskog kamena, odnosno, ukupnog tržišnog proizvoda, za koncesioni period za eksploataciju od 28 godina.

Ponuđači mogu ponuditi procentni iznos tržišne vrijednosti bilansnih ili eksploatacionih rezervi tehničko-građevinskog kamena koji je jednak ili veći od 7%.

Ovaj kriterijum se izračunava na sljedeći način:

**Kriterijum: P % / MP % x 40,**

gdje:

P % - označava % ponuđača

MP % - označava maksimalno ponuđeni % na tenderu

**40** – broj bodova za ovaj kriterijum

## Ponuđeni obim godišnje rudarske proizvodnje

**Tačkom 8.1.1. Koncesionog akta - Rezerve mineralne sirovine**, definisano je da potencijalne rezerve lokaliteta tehničko-građevinskog kamena „Ljubotinj 1“ iznose 10.000.000 m3 č.s.m. Prema minimalnom godišnjem kapacitetu od 30.000 m3 č.s.m. tehničko-građevinskog kamena, za period od 28 godina (period koncesije za eksploataciju) otkopalo bi se 840.000 m3 č.s.m tehničko-građevinskog kamena. Od 30.000 m3 č.s.m. na godišnjem nivou u procesu dalje obrade sirovine dobilo bi se 45.000 m3 agregata različitih frakcija, što bi za period od 28 godina iznosilo 1.260.000 m3 tržišnog proizvoda.

Ponuđači mogu ponuditi obim godišnje rudarske proizvodnje koji je jednak ili veći od 30.000 m3 č.s.m.

Ovaj kriterijum se izračunava na sljedeći način:

**Kriterijum: PGP/MPGP x 20,**

gdje:

PGP - označava ponuđenu godišnju proizvodnju

MPGP - označava maskimalno ponuđenu godišnju proizvodnju ponuđenu na tenderu

**20** – označava broj bodova za ovaj kriterijum

## Reference ponuđača

Ponuđač treba da dokaže: postojanje iskustva u koncesionoj djelatnosti eksploatacije čvrstih mineralnih sirovina, odnosno iskustvo u obavljanju druge privredne djelatnosti koja podrazumijeva srodnu tehnologiju rada (probijanje puteva, proširenje postojećih puteva, probijanje tunela, izrada platoa, nasipa, usjeka, iskopa, priprema mineralne sirovine - drobljenje, prosijavanje, izvođenje svih vrsta istražnih radova, izvođenje bušenja i miniranja), zatim djelatnosti proizvodnje betona i betonske galanterije, proizvodnje asfalta, kao i poštovanje izvršavanja ugovornih obaveza, u smislu dostavljanja, izmedju ostalog, liste izvršenih poslova koji su izvedeni ili se realizuju u posljednje tri godine, sa rokovima izvođenja radova, uključujući vrijednost, vrijeme i lokaciju izvođenja, uz dostavljanje potvrde o izvršenim poslovima i načinu na koji su isti obavljeni od strane poslovnih partnera ponuđača, plasman proizvoda i usluga na tržište.

U proceduru bodovanja ulaze reference potvrđene od strane Tenderske komisije.

Ponuđač koji ne dokaže ili ne dostavi reference dobija 0 bodova.

**Kriterijum: BPR / NBPR x 15,**

**gdje:**

**BPR**- označava broj potvrđenih referenci

**NBPR**- označava najveći broj potvrđenih referenci

**15**- označava broj bodova za ovaj kriterijum

Ponuđač sa najvećim brojem potvrđenih referenci dobija maksimalni broj bodova, dok ostali ponuđači dobijaju proporcionalno manji broj bodova u skladu sa navedenom formulom.

## Finansijski aspekt – Prosječni bruto prihod ponuđača u posljednje tri godine

Ovaj kriterijum se izračunava na sljedeći način:

**Kriterijum: PBP / MBP x 10,**

gdje:

**PBP –** označava prosječni bruto prihod ponuđača za posljednje tri godine

**MBP –** označava maksimalni prosječni bruto prihod za posljednje tri godine od ponuda koje se upoređuju

**10 –**označava broj bodova po ovom kriterijumu

Ukoliko je ponuđač konzorcijum, boduje se finansijska sposobnost svakog člana konzorcijuma.

Za ponuđače koji su registrovani u periodu kraćem od poslednje tri godine, prosjek se određuje po broju godina poslovanja s tim da je jedna godina poslovanja obavezni minimum.

## Kvalitet poslovnog plana i efekti na zapošljavanje i ekonomski razvoj

Ponuđač je dužan da u skladu sa parametrima iz Koncesionog akta opiše poslovni plan za realizaciju koncesije i efekte realizacije koncesije na zapošljavanje i ekonomski razvoj.

Poslovni plan treba da sadrži planirana investiciona ulaganja za realizaciju koncesije (ulaganja u nabavku opreme i mehanizacije, u izgradnju infrastrukturnih objekata i u izradu projektne i ostale tehničke dokumentacije, ulaganja u procese pripreme mineralnih sirovina, procese primarne prarade, primarni agregati itd..), zapošljavanje radne snage u procesu eksploatacije, pripreme i primarne prerade, plasman proizvoda na tržište, eventualna valorizacija mineralne sirovine putem prerade itd.

Najveći broj bodova po ovom kriterijumu će se dati ponuđaču koji predstavi poslovni plan, zasnovan na pretpostavkama dugoročno održivog poslovanja, koji je najubjedljivije i najrealnije usklađen sa parametrima datim u Koncesionom aktu.

# SPISAK POTREBNE TEHNIČKE DOKUMENTACIJE SA USLOVIMA ZA NJENU IZRADU,

# ODOBRENJA, SAGLASNOSTI I MIŠLJENJA ZA OBAVLJANJE KONCESIONE

# DJELATNOSTI

## Geološka istraživanja

Tokom eksploatacije, shodno odredbama Zakona o geološkim istraživanjima, budući Koncesionar je dužan da izvodi geološka istraživanja u cilju povećanja ukupnih rezervi mineralne sirovine.

Tokom koncesionog perioda budući Koncesionar je dužan da, u skladu sa odredbama Zakona o geološkim istraživanjima, dostavlja nadležnom državnom organu za rudarstvo i geološka istraživanja svake pete godine na ovjeru Elaborat o kasifikaciji, kategorizaciji i proračunu rezervi mineralne sirovine, sa stanjem na dan 31. decembar prethodne godine, koji se izrađuje na osnovu posebnih propisa.

## Eksploatacija mineralne sirovine

### Odobrenje za eksploataciju mineralne sirovine na eksploatacionom polju

Odobrenje za eksploataciju mineralne sirovine na eksploatacionom polju, u skladu sa članom 33 Zakona o rudarstvu, izdaje Ministarstvo ekonomije na zahtjev investitora. Uz zahtjev se dostavlja i sljedeća dokumentacija:

* ugovor o koncesiji;
* situaciona karta u razmjeri 1:10.000 (ili većoj) sa ucrtanim granicama eksploatacionog polja, javnim saobraćajnicama, rudarskim radovima i drugim objektima koji se nalaze na eksploatacionom polju, opisom granica, nazivom eksploatacionog polja i naznačenjem opštine na čijoj se teritoriji nalazi;
* potvrdu o bilansnim rezervama mineralnih sirovina koja se izdaje u skladu sa važećim propisima o klasifikaciji i kategorizaciji rezervi;
* studija izvodljivosti eksploatacije ležišta mineralnih sirovina sa prikazom uslova i načina eksploatacije i pripreme mineralnih sirovina sa dinamikom izvođenja radova i podacima o metanoobilnosti, zaprašenosti i zavodnjenosti, oplemenjivanju, upotrebi i plasmanu, mjerama zaštite i sanacije životne sredine kao i podacima o tehničkoj opremljenosti i stručnim kadrovima;
* mišljenje nadležnog organa za zaštitu životne sredine na studiju izvodljivosti eksploatacije;
* akt organa nadležnog za poslove urbanizma u pogledu usaglašenosti planirane eksploatacije mineralnih sirovina sa odgovarajućim prostornim, odnosno urbanističkim planovima;
* licenca za izvođenje radova;
* drugi podaci od značaja za izdavanje odobrenja na zahtjev nadležnog organa.

#### **Odobrenje za izvođenje radova po rudarskom projektu**

Nakon dobijanja odobrenja za eksploataciju mineralne sirovine na eksploatacionom polju, pristupa se izradi rudarske tehničke dokumentacije – rudarskog projekta eksploatacije.

Rudarski projekat izrađuje se za izgradnju novih rudarskih objekata, sistema otvaranja i pripreme rudarskih objekata radi eksploatacije mineralne sirovine. Rudarski projekat podliježe tehničkoj kontroli (reviziji), koju vrši nadležni organ preko stručne komisije ili pravnog lica koje ima Licencu za izradu rudarskih projekata.

Odobrenje za izvođenje radova po rudarskom projektu, u skladu sa članom 53 Zakona o rudarstvu, izdaje Ministarstvo ekonomije na zahtjev investitora. Uz zahtjev se dostavlja i sljedeća dokumentacija:

* rudarski projekat sa revizionom klauzulom;
* potvrda-saglasnost organa koji je izdao uslove da je rudarski projekat urađen u skladu sa izdatim uslovima;
* urbanističko-tehnički uslovi;
* dokaz o pravu svojine ili korišćenja na zemljištu, odnosno službenosti za najmanje dvije godine eksploatacije mineralne sirovine prema dinamici utvrđenoj koncesionim pravom;
* saglasnost organa državne uprave nadležnog za poslove zaštite životne sredine na elaborat procjene uticaja na životnu sredinu ili odluku da nije potrebno vršiti procjenu uticaja koje se izdaju u skladu sa posebnim propisom;
* vodoprivredna saglasnost na projekte kada eksploatacija mineralnih sirovina utiče na režim voda;
* saobraćajna saglasnost za pristup javnim saobraćajnicama;
* licenca za izvođenje radova;
* dokaz o plaćenoj naknadi za promjenu namjene korišćenja poljoprivrednog zemljišta.

Za izgradnju rudarskih objekata i postrojenja dostavlja se i dokumentacija u skladu sa propisima o građenju u zavisnosti od vrste objekta i utvrđenih uslova za izradu tehničke dokumentacije, a naročito sljedeće saglasnosti: elektro-energetska, zaštite na radu, sanitarna, protivpožarna, vodovodna, za priključenje na telekomunikacionu mrežu.

### Odobrenje za upotrebu rudarskih objekata

Izgrađeni rudarski objekti ili djelovi rudarskih objekata koji se mogu samostalno koristiti, prije početka korišćenja, podliježu tehničkom pregledu, koji obuhvata pregled: rudarskih i građevinskih radova, električnih postrojenja, uređaja i instalacija i rudarske opreme i postrojenja.

Tehničkim pregledom utvrđuje se usklađenost izvedenih radova sa tehničkom dokumentacijom na osnovu koje je izdato odobrenje za izvođenje radova, tehničkim propisima čija je primjena obavezna pri izgradnji rudarskih objekata i mjerama i normativima zaštite na radu i zaštite životne sredine. Troškove tehničkog pregleda snosi investitor.

Tehnički pregled i odobrenje za upotrebu rudarskih objekata ili dijela objekta vrši nadležni organ preko stručne komisije ili pravnog lica u skladu sa propisima o izgradnji objekata.

Ako je za izdavanje odobrenja za upotrebu rudarskih objekata posebnim zakonom propisana obaveza prethodnog pribavljanja saglasnosti ili dozvole drugih organa ili organizacija, uz zahtjev za izdavanje odobrenja podnosi se i saglasnost, odnosno, dozvola.

# HRONOLOGIJA IZRADE TEHNIČKE DOKUMENTACIJE I PRIBAVLJANJE ODOBRENJA I SAGLASNOSTI ZA IZVOĐENJE RUDARSKIH RADOVA

**Korak 1** Izdavanje Licence za izvođenje rudarskih radova;

**Korak 2** Izrada rudarskog projekta i njegova revizija od strane Ministarstva ekonomije;

**Korak 3** Dobijanje odobrenja za eksploataciju mineralne sirovine na eksploatacionom polju;

**Korak 4** Dobijanje odobrenja za izvođenje radova po rudarskom projektu;

**Korak 5** Tehnički prijem rudarskih objekata.

# OSNOVNI ELEMENTI TENDERSKE DOKUMENTACIJE (JAVNI OGLAS, DOKUMENTACIJA

# VEZANA ZA PONUDU)

Tendersku dokumentaciju čine sljedeća dokumenta:

* Koncesioni akt;
* Dokumentacija vezana uz ponudu;
* Javni oglas;
* Uputstvo za podnošenje ponuda i
* Nacrt ugovora o koncesiji.

## Dokumentacija koja se prilaže uz ponudu

Shodno članu 23 Zakona o koncesijama nepodobni da učestvuju na javnom nadmetanju za davanje koncesije su:

* privredna društva, druga pravna lica i preduzetnici nad kojima je pokrenut postupak stečaja ili likvidacije, osim postupka reorganizacije u skladu sa zakonom kojim je uređena insolventnost privrednih društava;
* privredna društva, druga pravna lica, preduzetnici i fizička lica koja su pravosnažnom presudom osuđena za krivično djelo izvršeno u vršenju profesionalne djelatnosti;
* privredna društva, druga pravna lica, preduzetnici i fizička lica koja imaju neizmirene poreske obaveze i obaveze po osnovu kazni izrečenih u krivičnom ili prekršajnom postupku, u periodu od najmanje tri godine prije objavljivanja javnog oglasa.

S tim u vezi, u cilju dokazivanja da je ponuđač podoban da učestvuje u postupku javog nadmetanja, neophodno je dostaviti sljedeću dokumentaciju:

* Izvod iz sudskog, ili drugog odgovarajućeg registra države u kojoj ponuđač ima sjedište dokaz izdaje CRPS;
* dokaz da protiv privrednog društva, drugog pravnog lica i preduzetnika nije pokrenut postupak stečaja - dokaz/potvrdu izdaje Privredni sud;
* dokaz da privredno društvo, drugo pravno lica i preduzetnik nijesu pokrenuli postupak dobrovoljne likvidacije - dokaz/potvrdu izdaje CRPS;
* dokaz da privredno društvo, drugo pravno lice, preduzetnik i fizičko lice nije pravosnažno osuđeno za krivično djelo izvršeno u vršenju profesionalne djelatnosti – dokaz/potvrdu za privredno društvo, drugo pravno lice i preduzetnika izdaje Ministarstvo pravde, a za fizička lica dokaz/potvrdu izdaje nadležni Osnovni sud;
* dokaz da je privredno društvo, drugo pravno lice, preduzetnik i fizičko lice izmirilo obaveze po osnovu svih poreza na državnom i lokalnom nivou – dokaz/e izdaje/u poreski/e organ/i uprave na državnom i lokalnom nivou;
* dokaz da privredno društvo, drugo pravno lice, preduzetnik i fizičko lice nema neizmirenih obaveza po osnovu kazni izrečenih u krivičnom ili prekršajnom postupku u periodu od najmanje tri godine prije objavljivanja javnog oglasa- dokaz/potvrdu izdaje Ministarstvo pravde

Navedeni dokazi ne smiju biti stariji od devedeset (90) dana od dana objavljivanja oglasa.

Ukoliko država u kojoj ponuđač ima sjedište ne izdaje navedene dokaze, ovi dokazi mogu biti zamijenjeni izjavom ponuđača pod krivičnom i materijalnom odgovornošću, odnosno ukoliko u državi u kojoj je sjedište ponuđača nema zakonskih odredbi koje se tiču izjava pod krivičnom i materijalnom odgovornošću, izjavom datom pred nadležnim sudskim ili upravnim organom ili notarom.

Pored navedenog, ponuđač je dužan dostaviti i:

* Bankarsku garanciju ponude u skladu sa Uputstvom za podnošenje ponuda i
* Popunjeni Obrazac iz Uputstva za podnošenje ponuda.

U slučaju da Ponuđač nastupa kao konzorcijum kompanija, onda je za svakog člana konzorcijuma neophodno dostaviti dokaze kojima se potvrđuje da je član podoban da učestvuje u postupku javog nadmetanja, kao i ugovor o konzorcijumu, koji izričito predviđa:

* da će svi članovi konzorcijuma biti solidarno odgovorni za izvršenje Ugovora u skladu sa njegovim uslovima;
* procenat učešća u konzorcijumu;
* obaveze svakog člana konzorcijuma i
* ovlašćenje jednog člana koji će istupati u ime konzorcijuma.

Vlasnička struktura u koncesionom društvu mora odgovarati procentu učešća članova u konzorcijumu utvđenom prilikom podnošenja ponude i ista se ne može mijenjati bez saglasnosti koncedenta.

## Javni oglas

Javni oglas, u skladu sa članom 21 Zakona o koncesijama, objavljuje se u “Službenom listu Crne Gore”, najmanje u jednom dnevnom štampanom mediju koji se distribuira na teritoriji cijele Crne Gore i na Internet stranici nadležnog organa, odnosno, u ovom slučaju Ministarstva ekonomije.

Javni oglas za dodjelu predmetne koncesije sadrži sljedeće:

* opis predmeta koncesije, granice istražno-eksploatacionog prostora;
* osnovne elemente Koncesionog akta;
* adresu i rok za dostavljanje ponude na Javni oglas (rok se određuje prema periodu za pripremu ponude i teče od dana objavljivanja javnog oglasa u „Službenom listu Crne Gore“ i ne može biti kraći od 30 dana);
* kriterijume za učešće na Javnom oglasu i mogućnost podnošenja zajedničke ponude;
* pravila prema kojima se Javni oglas sprovodi;
* način dostavljanja ponude;
* moguće vrijeme posjete lokacije na kojoj će se vršiti koncesiona djelatnost;
* datum, vrijeme i mjesto otvaranja prispjelih ponuda na Javni oglas;
* rok u kome se ponuda na Javni oglas može povući;
* određivanje vrste ponude (tehničke i finansijske ili samo finansijske ponude);
* podatke o visini i obliku depozita i garancije i perioda za koji se traže;
* uslove, rok i način vraćanja depozita i garancije;
* ime lica zaduženog za davanje relevantnih informacija u postupku Javnog oglasa;
* mjesto na kojem se može i vrijeme u kojem se može preuzeti Koncesioni akt i Tenderska dokumentacija, kao i cijena Tenderske dokumentacije u visini troškova njene izrade.

Javni oglas, nakon objavljivanja, nadležni organ može izmijeniti, osim elemenata utvrđenih Koncesionim aktom. Izmjena Javnog oglasa se objavljuje na način na koji je objavljen osnovni tekst Javnog oglasa, s tim što se rok za dostavljanje ponuda produžava za vrijeme koje je proteklo od dana objavljivanja Javnog oglasa.

## Ugovor o koncesiji

Sastavni dio Tenederske dokumentacije je i Nacrt ugovora o koncesiji, koji je dat kao Prilog Koncesionog akta.

## Uputstvo za podnošenje ponuda

Sastavni dio Tenderske dokumentacije je i Uputstvo za podnošenje ponuda, koje je dato kao Prilog Koncesionog akta.

# SPISAK PROPISA KOJI SE PRIMJENJUJE U POSTUPKU DAVANJA KONCESIJE I U

# VRŠENJU KONCESIONE DJELATNOSTI

Propisi koji se primijenjuju u postupku davanja koncesije i vršenja koncesione djelatnosti:

* Zakon o koncesijama (“Sl. list CG”, br. 8/09);
* Uredba o bližem načinu sprovođenja postupka javnog nadmetanja u otvorenom i dvostepenom postupku davanja koncesije (“Sl. list CG”, br. 8/09);
* Zakon o rudarstvu („Sl. list CG“, br. 65/08);
* Zakon o geološkim istraživanjima (‘’Sl. list RCG’’, br. 28/93, 27/94, 42/94 i 26/07 i „Sl. list CG“, br. 28/11);
* Zakon o zaštiti i zdravlju na radu („Sl. list CG“, br. 34/14);
* Zakon o planiranju prostora i izgradnji objekata (“Sl. list CG”, br. 64/17);
* Zakon o procjeni uticaja na životnu sredinu („Sl. list RCG“, br. 80/05 i „Sl. list CG“, br. 40/10, 73/10, 40/11, 27/13 i 52/16);
* Zakon o zaštiti prirode („Sl. list CG“, br. 54/16);
* Zakon o životnoj sredini („Sl. list CG“, br. 52/16);
* Zakon o zaštiti kulturnih dobara Crne Gore („Sllist CG“, br. 49/10);
* Zakon o državnoj imovini (“Sl. list CG”, br. 21/09 i 40/11);
* Uredba o kriterijumima i načinu obračuna iznosa minimalne koncesione naknade za ustupanje prava na istraživanje i eksploataciju mineralnih sirovina („Sl. list CG“, br. 37/11 i 40/16);
* Uredba o visini sredstava za sanaciju i rekultivaciju prostora na kojem se izvode rudarski radovi, način obračunavanja, plaćanja i korišćenja tih sredstava („Sl. list CG“, br. 51/11);
* Pravlnik o klasifikaciji, kategorizaciji i proračunu rezervi čvrstih mineralnih sirovina i vođenju evidencije o njima („Sl. list SFRJ“, br. 53/79);
* Pravilnik o rudarskim mjerenjima („Sl. list RCG“, br. 26/94);
* Pravilnik o izradi projekata geoloških istraživanja („Sl. list SRCG“, br. 9/85 i 16/85);
* Pravilnik o sadržini rudarskih projekata („Sl. list CG“, br. 74/09);
* Pravilnik o sadržaju zahtjeva i dokumentaciji za izdavanje dozvole za preradu i/ili zbrinjavanje otpada iz rudarstva ("Službeni list Crne Gore", br. 78/16)
* Pravilnik o tehničkim normativima za površinsku eksploataciju ležišta mineralnih sirovina („Sl. list SFRJ“, br. 62/87);
* Pravilnik o tehničkim normativima za površinsku eksploataciju arhitektonsko-građevinskog (ukrasnog) kamena, tehničko-građevinskog kamena, šljunka i pijeska i preradu arhitektonsko-građevinskog (ukrasnog) kamena („Sl. list SFRJ“, br. 11/86);
* Uputstvo o izradi godišnjeg tehničkog izvještaja i godišnjeg finansijskog izvještaja o poslovanju koncesionara koji imaju pravo na eksploataciju mineralnih sirovina („Sl. list RCG“, br. 10/95) i
* ostali propisi.

**Napomena:**

Prikazani parametri i podaci predstavljaju samo okvirnu ocjenu ekonomske opravdanosti investicije i nijesu garancija investitorima na osnovu koje imaju pravo na bilo kakvu štetu, već ponuđač prihvata kompletan rizik prilikom podnošenja ponude.

**P R I L O Z I**

1. Nacrt Ugovora

Prilog 1 – obrazac bankarske garancije za Fazu detaljnih geoloških istraživanja

Prilog 2 – obrazac bankarske garancije za ispunjavanje ugovornih obaveza

Prilog 3 – obrazac bankarske garancije za rekultivaciju

Prilog 5 – Tehnički izvještaj sa koordinatama graničnih tačaka istražno- eksploatacionog

prostora „Ljubotinj 1”.

**2.** Prilozi i uputstva

* Obrazac A – Podaci o ponuđaču
* Obrazac B – Tehnička ponuda
* Obrazac C – Forma bankarske garancije za ponudu
* Prilog 4 – Uputstvo za podnošenje ponuda

**3.** Javni poziv